अभी-अभी एक मंगल प्रसंग सामने आया। उसमें अतिथियों को दी जानेवाली भेंट और नेग की (लगभग एक सौ) थैलियों पर (अतिथियों के) नामों की चिट्ठियाँ बनाने/चिपकाने की बात आई। एक सुझाव आया कि आयोजन को यादगार बनाने के लिए थैलियों पर ही छपाई करवा ली जाए। पहली ही बार में यह सुझाव स्वीकार कर लिया गया। मैंने तनिक हिचकते हुए कहा कि इस फैसले पर पुनर्विचार करें। गिनती की थैलियाँ हैं। छपाई मँहगी पडे़गी। प्रत्येक अतिथि का नाम अलग-अलग छपवानेपर तो और मँहगी पड़ेगी। हिचकते-हिचकते ही मैंने सुझाव दिया कि पूरी थैली पर छपाई कराने पर थैली बेकार हो जाएगी। लोग आयोजन को याद तो करेंगे लेकिन थैली को शायद ही वापरें। केवल चिट्ठियाँ चिपकाने पर विचार करें। अतिथि अपने नाम की चिट्ठी निकाल लेगा, प्रेमपूर्वक थैली को वापरेगा और जब भी वापरेगा तब हर बार इस आयोजन को और मेजबान को याद करेगा। मेरी बात मान ली गई। ऐसा होते ही मैंने अब तनिक हिम्मत से कहा कि मेरे पास ढेर सारे रद्दी कागज हैं। प्रिण्टर तो है ही। केवल मुझे एक मौका दें। चिट्ठियाँ मैं तैयार कर देता हूँ। एक बार देख लें। पसन्द आए तो अमल में ले लें। न पसन्द आए तो मेरी चिट्ठियाँ मेरे पास। आप अलग से छपवा लें। मैंने यह सुझाव भी दिया कि चिट्ठियों पर अतिथियों के आधिकारिक नाम लिखने के लिए बजाय उनके परिवार में बोलते नाम ही लिखे जाएँ जिससे देते समय थैली निकालने में आसानी रहेगी। मेरी ये बातें भी मान ली गईं।